Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για τη θέσπιση συμπληρωματικού ερευνητικού προγράμματος προς εκτέλεση από το Κοινό Κέντρο Ερευνών για την Ευρωπαϊκή Κοινότητα Ατομικής Ενέργειας (υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Στις¦ 27 Ιουνίου 1996, το Συμβούλιο θέσπισε τετραετές συμπληρωματικό ερευνητικό πρόγραμμα, προς εκτέλεση από το Κοινό Κέντρο Ερευνών για λογαριασμό της Ευρωπαϊκής Κοινότητας Ατομικής Ενέργειας (1996-1999), με αντικείμενο την εκμετάλλευση του αντιδραστήρα υψηλής ροής (HFR) του Petten. Το πρόγραμμα αυτό λήγει επομένως στις 31 Δεκεμβρίου 1999.

2. Η παρούσα πρόταση για απόφαση αφορά νέο τετραετές πρόγραμμα (2000-2003).

3. Τον αντιδραστήρα υψηλής ροής (HFR) του Petten εκμεταλλεύεται η Επιτροπή στο πλαίσιο της συμφωνίας της 25ης Ιουλίου 1961 μεταξύ Ευρατόμ και Κάτω Χωρών. Βάσει αυτής της συμφωνίας η Επιτροπή ανέλαβε εξ ονόματος της Κοινότητας να κατασκευάσει τις αναγκαίες εγκαταστάσεις και να προσφέρει πρόσθετο εξοπλισμό, ώστε να γίνεται "άριστη χρήση" των εγκαταστάσεων αυτών (συμπεριλαμβανομένου του HFR). Η εν λόγω συμφωνία έχει συναφθεί για χρονική περίοδο 99 ετών. Για την εφαρμογή της, τα δύο συμβαλλόμενα μέρη συνήψαν, στις 31 Οκτωβρίου 1962, μακροχρόνια σύμβαση χρηματοδοτικής μίσθωσης διάρκειας 99 ετών, η οποία παρέχει δικαίωμα εμφύτευσης.

4. Στην Ευρωπαϊκή Ένωση, ο HFR διαδραματίζει σημαντικό ρόλο στην ιατρική έρευνα και σε ιατρικές εφαρμογές, στην έρευνα υλικών καθώς και για την υποστήριξη της ασφάλειας της πυρηνικής τεχνολογίας.

- Ο αντιδραστήρας παράγει ισότοπα απαραίτητα για πάνω από το 60% των 10 εκατομμυρίων ιατρικών διαγνώσεων που γίνονται κάθε χρόνο στην Ευρώπη. Τα χαρακτηριστικά και η αξιοπιστία του τον καθιστούν απαραίτητη συσκευή για όλες τις ευρωπαϊκές φαρμακευτικές εταιρείες που αναπτύσσουν δραστηριότητα στο συγκεκριμένο πεδίο. Επιπλέον, λόγω της γεωγραφικής θέσης του στην Ευρώπη, τα προϊόντα του αντιδραστήρα διοχετεύονται γρήγορα στα ευρωπαϊκά ιατρικά κέντρα, κάτι που έχει βασική σημασία για τα συνηθέστερα χρησιμοποιούμενα βραχύβια ισότοπα.

- Η διακοπή της λειτουργίας του αντιδραστήρα HFR θα μπορούσε να οδηγήσει σύντομα σε μονοπώλιο μιας μη ευρωπαϊκής εταιρείας. Το γεγονός αυτό θα είχε σοβαρές τεχνικές και οικονομικές συνέπειες για την Ευρωπαϊκή Ένωση: λιγότερες εγγυήσεις όσον αφορά τον εφοδιασμό σε βραχύβια και αύξηση των τιμών, η οποία θα επιβάρυνε τα συστήματα κοινωνικών ασφαλίσεων των κρατών μελών.

- Ο HFR χρησιμοποιείται επίσης από μια ένωση ευρωπαϊκών κέντρων που ασχολούνται με μια νέα θεραπευτική αγωγή των όγκων του εγκεφάλου με χρήση των τεχνικών BNCT (θεραπεία δέσμευσης νετρονίων από το βόριο). Η ασθένεια αυτή προκαλεί περίπου 15.000 θανάτους ετησίως στην Ευρώπη. Μόνον η Ιαπωνία, οι ΗΠΑ και η Φινλανδία έχουν αναπτύξει εγκαταστάσεις τύπου BNCT.

- Ο αντιδραστήρας HFR υποστηρίζει επίσης και άλλες ερευνητικές δραστηριότητες: παραγωγή νέων ισοτόπων, ανάπτυξη άλλων τεχνικών εφαρμογών των ΒΝCT, έρευνα για νέα προϊόντα ανοσοθεραπείας με σωματίδια α, μελέτες με αντικείμενο τα υλικά για ιατρικές προσθετικές εργασίες ....

- Οι δέσμες νετρονίων χρησιμοποιούνται στη βασική έρευνα για τη μελέτη της δομής των υλικών. Η δραστηριότητα αυτή βρίσκεται σε διαρκή εξέλιξη, μάλιστα δε, οδηγεί στην κατασκευή νέων αντιδραστήρων, όπως ο FRM II στη Γερμανία. Στο πλαίσιο αυτό, το 1998 συναρμολογήθηκε στον αντιδραστήρα μια μοναδική ευρωπαϊκή συσκευή μέτρησης των υπολειμματικών τάσεων σε δομικά στοιχεία βιομηχανικής χρήσης βάρους μέχρι 1 τόννου.

- Παρά τη μείωση των πόρων που διατίθενται για έρευνα και ανάπτυξη στον τομέα της πυρηνικής ενέργειας, ο HFR εξακολουθεί να αναπτύσσει έντονη δραστηριότητα στο πεδίο της ασφάλειας των υφισταμένων αντιδραστήρων καθώς και για την ανάπτυξη μελλοντικών ασφαλέστερων αντιδραστήρων. Ο HFR συνεισφέρει στα ακόλουθα προγράμματα: γήρανση και διαχείριση του κύκλου ζωής των αντιδραστήρων, μεταστοιχείωση των πυρηνικών αποβλήτων με σκοπό την ασφαλέστερη αποθήκευσή τους, βελτίωση της απόδοσης και της ασφάλειας του καυσίμου.

- Μελετώνται καύσιμα που περιέχουν πλουτώνιο (μικτά οξείδια ουρανίου και πλουτωνίου και καύσιμο αντιδραστήρων υψηλής θερμοκρασίας) με προοπτική την εξάλειψη του πλουτωνίου στρατιωτικής ποιότητας.

- Ο σχεδιασμός και η κατασκευή των μελλοντικών ασφαλέστερων αντιδραστήρων εξαρτώνται από τις επιδόσεις πολυάριθμων υλικών, τα οποία υποβάλλονται σε δοκιμές στον αντιδραστήρα HFR.

5. Στο υπό περάτωση συμπληρωματικό πρόγραμμα, οι δραστηριότητες του HFR υλοποιήθηκαν κατά κύριο λόγο με συνεργασία μεταξύ τριών εταίρων: των Κάτω Χωρών, της Γαλλίας, και της Γερμανίας, οι οποίοι και εγγυώνται τη χρηματοδότησή του. Εξωτερικές συμβάσεις και η συμμετοχή σε κοινοτικά προγράμματα απέφεραν συμπληρωματικούς και ολοένα αυξανόμενους χρηματοδοτικούς πόρους. Το πρόγραμμα εργασίας καταρτίστηκε επομένως για να καλυφθούν οι ανάγκες που εκδηλώθηκαν στο πλαίσιο της ανωτέρω συνεργασίας.

Στα πρακτικά της συνόδου του Συμβουλίου της 27ης Ιουνίου 1996, η Επιτροπή δήλωσε ότι επιβεβαιώνει ότι η έκφραση "συμμετοχή σε κοινοτικά προγράμματα" σημαίνει ότι ο HFR μπορεί να συνεισφέρει, με βάση επαρκή χρηματοδότηση, στην εκτέλεση κοινοτικών προγραμμάτων, ανεξαρτήτως του εάν αυτό καλύπτεται από τα προγράμματα πλαίσια. Θα υπάρξει τέτοια συμμετοχή είτε σε ανταγωνιστική βάση είτε μέσω της πώλησης υπηρεσιών ακτινοβόλησης στα ινστιτούτα του ΚΚΕρ κατά την υλοποίηση των δικών τους δραστηριοτήτων.

6. Ενόψει του νέου προγράμματος για τον HFR, η Επιτροπή διενήργησε εκτίμηση της μείωσης των δαπανών λειτουργίας του αντιδραστήρα με βάση μια μελέτη που συμπεριέλαβε όλους τους εταίρους και υποστηρίχθηκε από ειδικευμένες εταιρείες. Η εκτίμηση αυτή κατέληξε σε σειρά εσωτερικών μεταρρυθμίσεων που αποσκοπούν στην αύξηση της ανταγωνιστικότητας του HFR, χωρίς να θίγονται ούτε η ασφάλεια ούτε η αξιοπιστία του.

7. Στο δημοσιονομικό δελτίο της συνημμένης πρότασης για νέο συμπληρωματικό πρόγραμμα, αναφέρεται μόνον η χρηματοδοτική συνεισφορά των τριών κρατών μελών που συμμετέχουν στο πρόγραμμα. Για να οριστούν επισήμως οι συμβατικές σχέσεις που θα αναπτυχθούν με εξωτερικούς εταίρους, χρειάζεται να προϋπάρχει η νομική βάση, την οποία ακριβώς συνιστά η απόφαση του Συμβουλίου.

Η εν λόγω χρηματοδοτική συνεισφορά των τριών συμμετεχόντων κρατών μελών στο νέο πρόγραμμα ανέρχεται σε 38,97 εκατ. ευρώ. Το ποσό αυτό περιλαμβάνει τη συνεισφορά για το μελλοντικό παροπλισμό του αντιδραστήρα.

8. Από το 1998 λειτουργεί "Ομάδα Χρηστών του HFR", η οποία έχει πρόεδρο τον Προϊστάμενο της Μονάδας HFR και αππαρτίζεται από εμπειρογνώμονες διορισμένους από τα μέλη του Διοικητικού Συμβουλίου του ΚΚΕρ που εκπροσωπούν τις Κάτω Χώρες, τη Γερμανία και τη Γαλλία. Η ομάδα συμβουλεύει την Επιτροπή σε ζητήματα που αφορούν στη λειτουργία του αντιδραστήρα και την ανάπτυξη της μελλοντικής χρήσης του.

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για τη θέσπιση συμπληρωματικού ερευνητικού προγράμματος προς εκτέλεση από το Κοινό Κέντρο Ερευνών για την Ευρωπαϊκή Κοινότητα Ατομικής Ενέργειας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΊΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας Ατομικής Ενέργειας και ιδίως το άρθρο 7,

την πρόταση που υπέβαλε η Επιτροπή [1] μετά από διαβουλεύσεις με την Επιστημονική και Τεχνική Επιτροπή,

[1] ...............

τη γνώμη του Ευρωπαϊκού Κοινοβουλίου [2],

[2] ...............

Εκτιμώντας τα εξής:

(1) Η ανάπτυξη της πυρηνικής ιατρικής στην Ευρωπαϊκή Ένωση εξυπηρετεί το στόχο της προστασίας της υγείας του ανθρώπου που έχει θέσει η Ένωση και ο οποίος επιβάλλει εντατικότερη χρησιμοποίηση των αντιδραστήρων δοκιμών για ιατρικούς σκοπούς.

(2) Στο πλαίσιο της κοινής πολιτικής στον τομέα της επιστήμης και τεχνολογίας, το συμπληρωματικό ερευνητικό πρόγραμμα με αντικείμενο τον αντιδραστήρα υψηλής ροής (HFR) αποτελεί ένα από τα κυριότερα μέσα που διαθέτει το πέμπτο πρόγραμμα πλαίσιο έρευνας, τεχνολογικής ανάπτυξης και εκπαίδευσής της Ευρωπαϊκής Κοινότητας Ατομικής Ενέργειας για να συμβάλει στην υποστήριξη και τις δοκιμές ιατρικών διαγνωστικών και θεραπευτικών μεθόδων, στην ανάπτυξη των επιστημών των υλικών και στην επίλυση προβλημάτων στον τομέα της πυρηνικής ενέργειας.

(3) Οι χρηματοδοτικές συνεισφορές στο συμπληρωματικό αυτό πρόγραμμα θα προέλθουν απευθείας από τις Κάτω Χώρες, τη Γερμανία και τη Γαλλία.

(4) Εκτός από τις συνεισφορές αυτές, ο HFR θα προσποριστεί κεφάλαια από συμβάσεις με τρίτους και από τη συμμετοχή του στα κοινοτικά προγράμματα σε ανταγωνιστική βάση.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Θεσπίζεται συμπληρωματικό πρόγραμμα με αντικείμενο την εκμετάλλευση του ερευνητικού αντιδραστήρα υψηλής ροής (HFR), στο εξής καλούμενο "πρόγραμμα", του οποίου οι στόχοι καθορίζονται στο παράρτημα Ι, για τετραετή περίοδο από την 1η Ιανουαρίου 2000.

Άρθρο 2

Οι χρηματοδοτικές συνεισφορές που κρίνονται αναγκαίες για την εκτέλεση του προγράμματος, ανέρχονται σε 38,97 εκατομμύρια ευρώ περίπου. Η κατανομή του ποσού αυτού παρατίθεται στο παράρτημα ΙΙ. Στο ποσό συμπεριλαμβάνεται η συνεισφορά για το μελλοντικό παροπλισμό του αντιδραστήρα.

Άρθρο 3

Υπεύθυνη για την εκτέλεση του προγράμματος είναι η Επιτροπή μέσω του Κοινού Κέντρου Ερευνών αυτής. Το Διοικητικό Συμβούλιο του Κοινού Κέντρου Ερευνών θα τηρείται ενήμερο σχετικά με την εφαρμογή του προγράμματος.

Άρθρο 4

Κάθε έτος, πριν από τις 15 Απριλίου, η Επιτροπή υποβάλλει στο Ευρωπαϊκό Κοινοβούλιο, το Συμβούλιο και την Οικονομική και Κοινωνική Επιτροπή έκθεση με αντικείμενο την εφαρμογή της παρούσας απόφασης.

Άρθρο 5

Η παρούσα απόφαση απευθύνεται στα κράτη μέλη.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ I

ΕΠΙΣΤΗΜΟΝΙΚΟΙ ΚΑΙ ΤΕΧΝΙΚΟΙ ΣΤΟΧΟΙ

Το πρόγραμμα αποσκοπεί πρωτίστως:

1. στην ασφάλεια και αξιοπιστία της λειτουργίας του αντιδραστήρα υψηλής ροής (HFR) του Petten· η δραστηριότητα αυτή συνεπάγεται τη συνήθη εκμετάλλευση των εγκαταστάσεων επί 250 και πλέον ημέρες κατ' έτος, τη διαχείριση του κύκλου του πυρηνικού καυσίμου και τον έλεγχο της ασφάλειας και της ποιότητας·

2. στην ορθολογική χρήση του αντιδραστήρα αυτού σε ευρύ φάσμα επιστημονικών κλάδων: παραδείγματα των μεγάλων θεματικών πεδίων της έρευνας και ανάπτυξης, στα οποία χρησιμοποιείται ο HFR, είναι η μελέτη υλικών, η υποστήριξη εργασιών έρευνας και ανάπτυξης με αντικείμενο την ασφάλεια του κύκλου του πυρηνικού καυσίμου, η δυνατότητα ανάπτυξης πυρηνικού καυσίμου ειδικά για τη χρήση πλουτωνίου στρατιωτικής ποιότητας, η ανάπτυξη ισοτόπων ιατρικών εφαρμογών για να δοθεί απάντηση σε ερωτήματα της ιατρικής έρευνας, οι δοκιμές ιατρικών θεραπευτικών τεχνικών.

ΠΑΡΑΡΤΗΜΑ II

ΚΑΤΑΝΟΜΗ ΤΩΝ ΧΡΗΜΑΤΟΔΟΤΙΚΩΝ ΣΥΝΕΙΣΦΟΡΩΝ

Οι χρηματοδοτικές συνεισφορές στο παρόν συμπληρωματικό πρόγραμμα θα προέλθουν από τις Κάτω Χώρες, τη Γερμανία και τη Γαλλία.

Η κατανομή των ανωτέρω συνεισφορών είναι η ακόλουθη:

Κάτω Χώρες: 34 εκατομμμύρια ευρώ

Γερμανία: 3,77 εκατομμμύρια ευρώ

Γαλλία: 1,20 εκατομμμύρια ευρώ

Σύνολο: 38,97 εκατομμμύρια ευρώ

ΔΗΜΟΣΙΟΝΟΜΙΚΟ ΔΕΛΤΙΟ

1. ΤΙΤΛΟΣ ΤΗΣ ΔΡΑΣΗΣ

Συμπληρωματικό πρόγραμμα «Εκμετάλλευση του ερευνητικού αντιδραστήρα υψηλής ροής (HFR)».

2. ΣΧΕΤΙΚΟ/Α ΚΟΝΔΥΛΙΟ/Α ΤΟΥ ΠΡΟΫΠΟΛΟΓΙΣΜΟΥ

6221: Έσοδα από την εκμετάλλευση του αντιδραστήρα HFR τα οποία συνεπάγονται το άνοιγμα συμπληρωματικών πιστώσεων.

B6-443: Κοινό Κέντρο Ερευνών - Eκμετάλλευση του αντιδραστήρα HFR [3]·

[3] Κονδύλιο που έχει προταθεί για τον προϋπολογισμό του 2000.

B6-111: Κοινό Κέντρο Ερευνών - Μέλη και προσωπικό του οργάνου (εν μέρει)·

B6-121: Κοινό Κέντρο Ερευνών - Μέσα υλοποίησης (εν μέρει).

3. ΝΟΜΙΚΗ ΒΑΣΗ

- Δημοσιονομικός κανονισμός, άρθρο 96 παράγραφος 1

- Πρόταση απόφασης του Συμβουλίου για τη θέσπιση συμπληρωματικού ερευνητικού προγράμματος προς εκτέλεση από το Κοινό Κέντρο Ερευνών για την Ευρωπαϊκή Κοινότητα Ατομικής Ενέργειας (2000-2003).

4. ΠΕΡΙΓΡΑΦΗ ΤΗΣ ΔΡΑΣΗΣ

4.1 Γενικός στόχος της δράσης

Το προτεινόμενο συμπληρωματικό πρόγραμμα αφορά την εκμετάλλευση του αντιδραστήρα HFR, που λειτουργεί στις εγκαταστάσεις του Κοινού Κέντρου Ερευνών στο Petten, προς όφελος των ερευνητικών προγραμμάτων των Κάτω Χωρών, της Γερμανίας και της Γαλλίας.

Το πρόγραμμα αποσκοπεί πρωτίστως:

- στην ασφάλεια λειτουργίας του αντιδραστήρα υψηλής ροής (HFR) του Petten· η δραστηριότητα αυτή συνεπάγεται τη συνήθη εκμετάλλευση των εγκαταστάσεων επί 250 και πλέον ημέρες κατ' έτος, τη διαχείριση του κύκλου του πυρηνικού καυσίμου και τον έλεγχο της ασφάλειας και της ποιότητας·

- στην ορθολογική χρήση του αντιδραστήρα αυτού σε ευρύ φάσμα επιστημονικών κλάδων, μεταξύ άλλων στην παραγωγή ισοτόπων και τις συναφείς εργασίες, στην πειραματική ακτινοβόληση υλικών προοριζομένων για τους αντιδραστήρες σχάσης και τους μελλοντικούς αντιδραστήρες σύντηξης, σε εφαρμογές των νετρονίων στην έρευνα με αντικείμενο τη φυσική στερεάς κατάστασης και την επιστήμη των υλικών, στην ακτινογραφία με νετρόνια ως μέθοδο μη καταστρεπτικών δοκιμών και στη θεραπεία ορισμένων μορφών καρκίνου με τη βοήθεια νετρονίων (BNCT) και τις συναφείς ερευνητικές εργασίες.

4.2 Περίοδος καλυπτόμενη από τη δράση και διατάξεις για την ανανέωσή της

Το προτεινόμενο πρόγραμμα προβλέπεται να έχει τετραετή διάρκεια από την 1η Ιανουαρίου 2000. Η ενδεχόμενη συνέχιση της δράσης θα αποτελέσει αντικείμενο νέας πρότασης για πρόγραμμα εκμετάλλευσης ή, σε αντίθετη περίπτωση, για τον παροπλισμό της εγκατάστασης.

5. ΤΑΞΙΝΟΜΗΣΗ ΤΩΝ ΔΑΠΑΝΩΝ/ΕΣΟΔΩΝ

5.1 ΥΔ/ΜΥΔ (Μη υποχρεωτικές δαπάνες)

5.2 ΔΠ/ΜΔΠ (Διαχωριζόμενες πιστώσεις)

5.3 Tύπος σχετικών εσόδων

Έσοδα από υπηρεσίες και παροχές του Κοινού Κέντρου Ερευνών σε τρίτους έναντι αμοιβής

6. ΤΥΠΟΣ ΔΑΠΑΝΩΝ/ΕΣΟΔΩΝ

Τα προερχόμενα από τα τρία ενδιαφερόμενα κράτη μέλη έσοδα, που θα διατεθούν για το πρόγραμμα, θα εγγραφούν, κατά τα οικονομικά έτη 2000 έως 2003, στη θέση 6221 της κατάστασης εσόδων. Τα έσοδα αυτά θα επιτρέψουν το άνοιγμα συμπληρωματικών πιστώσεων για να καλυφθούν οι δαπάνες προσωπικού και μέσων υλοποίησης καθώς και οι επιχειρησιακές πιστώσεις (τρέχουσα λειτουργία, επενδύσεις και συμβάσεις).

7. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

7.1 Τρόπος υπολογισμού του συνολικού κόστους της δράσης (σχέση μεταξύ των επιμέρους εξόδων και του συνολικού κόστους)

Το συνολικό κόστος της προτεινόμενης δράσης εκτιμήθηκε λαμβάνοντας υπόψη:

- τις προβλεπόμενες δαπάνες προσωπικού με βάση τις προβλέψεις για τη μεσοπρόθεσμη εξέλιξη της οικονομίας στα διάφορα κράτη μέλη που φιλοξενούν τις εγκαταστάσεις του Κοινού Κέντρου Ερευνών και, ειδικότερα, στις Κάτω Χώρες·

- τις προβλεπόμενες δαπάνες μέσων υλοποίησης (διοικητικά και τεχνικά μέσα υποστήριξης και μερίδιο στο κόστος των γενικών υπηρεσιών)·

- την προβλεπόμενη εξέλιξη των επιχειρησιακών πιστώσεων που είναι αναγκαίες για την εκτέλεση του προτεινόμενου προγράμματος (άμεσες δαπάνες για λειτουργία, εξοπλισμό και συμβάσεις).

Όπως και στα προηγούμενα συμπληρωματικά προγράμματα, δεν θα χρειαστούν κοινοτικά κεφάλαια για την εκτέλεση του παρόντος προγράμματος.

Τα τρία ενδιαφερόμενα κράτη μέλη θα συνεισφέρουν στη χρηματοδότηση του παρόντος συμπληρωματικού προγράμματος είτε απευθείας είτε μέσω συμφωνιών με οργανισμούς ερευνών.

Η ενδεικτική κατανομή των ανωτέρω συνεισφορών στο συνολικό κόστος είναι η ακόλουθη:

- Κάτω Χώρες 34 εκατ. ευρώ

- Γερμανία 3,77 εκατ. ευρώ

- Γαλλία 1,2 εκατ. ευρώ

Σύνολο 38,97 εκατ. ευρώ

7.2 Ανάλυση κατά στοιχείο της δράσης

Πιστώσεις υποχρεώσεων σε εκατ. EUR (τρέχουσες τιμές)

>ΘΕΣΗ ΠIΝΑΚΑ>

7.3 Χρονοδιάγραμμα των πιστώσεων υποχρεώσεων/πληρωμών

Πιστώσεις υποχρεώσεων σε εκατ. EUR

>ΘΕΣΗ ΠIΝΑΚΑ>

8. ΠΡΟΒΛΕΠΟΜΕΝΕΣ ΔΙΑΤΑΞΕΙΣ ΓΙΑ ΤΗΝ ΠΑΤΑΞΗ ΤΗΣ ΑΠΑΤΗΣ

Πρόγραμμα εξωτερικού και εσωτερικού ελέγχου, το οποίο καλύπτει τις επιστημονικές και δημοσιονομικές πτυχές και εφαρμόζεται από υπαλλήλους του Κοινού Κέντρου Ερευνών, εσωτερικός λογιστικός έλεγχος από το Δημοσιονομικό Έλεγχο, επιτόπιες επιθεωρήσεις και λογιστικός έλεγχος από το Δημοσιονομικό Έλεγχο και το Ελεγκτικό Συνέδριο. Τα θέματα που συνδέονται με τον έλεγχο της κυκλοφορίας των σχάσιμων υλικών, καλύπτονται από τις επιθεωρήσεις Ευρατόμ και ΙΑΕΑ (Διεθνής Επιτροπή Ατομικής Ενέργειας).

9. ΣΤΟΙΧΕΙΑ ΑΝΑΛΥΣΗΣ ΚΟΣΤΟΥΣ-ΑΠΟΔΟΣΗΣ

9.1 Ποσοτικοί ειδικοί στόχοι, πληθυσμός στόχου

Οι ειδικοί στόχοι του προγράμματος αναφέρονται συνοπτικά στο σημείο 4.1 κατωτέρω (Γενικός στόχος της δράσης).

Ο πληθυσμός στον οποίο απευθύνεται η δράση είναι η ευρωπαϊκή επιστημονική και βιομηχανική κοινότητα, ειδικότερα δε, οι ασχολούμενοι με την έρευνα στον ενεργειακό τομέα, με την ασφάλεια των αντιδραστήρων και του κύκλου του πυρηνικού καυσίμου καθώς και με τη χρήση του αντιδραστήρα HFR για ιατρικούς σκοπούς.

9.2 Αιτιολογία της δράσης

- Αιτιολογία της κοινοτικής παρέμβασης

Τον αντιδραστήρα υψηλής ροής του Petten εκμεταλλεύεται η Επιτροπή στο πλαίσιο της συμφωνίας της 25ης Ιουλίου 1961 μεταξύ Ευρατόμ και Κάτω Χωρών. Η συμφωνία αυτή, που έχει συναφθεί για χρονική περίοδο 99 ετών, δεν περιλαμβάνει ρήτρα λύσης (στο συγκεκριμένο τύπο σύμβασης, οι συνέπειες της λύσης αποτελούν αντικείμενο διαπραγματεύσεων μεταξύ των συμβαλλομένων μερών κατά περίπτωση).

- Στο πλαίσιο της ανωτέρω συμφωνίας, οι ολλανδικές, γερμανικές και γαλλικές αρχές χρησιμοποιούν τον αντιδραστήρα για την εφαρμογή δικού τους ερευνητικού προγράμματος. Ένα συμπληρωματικό πρόγραμμα - του οποίου η χρηματοδότηση εξασφαλίζεται κατά το μεγαλύτερο μέρος από τις Κάτω Χώρες - κρίθηκε ως το μόνο κατάλληλο νομικό μέσο.

9.3 Παρακολούθηση και αξιολόγηση της δράσης

Το είδος και η περιοδικότητα της διαδικασίας εσωτερικής αξιολόγησης αναμένεται να επιτρέψουν στην Επιτροπή να εκπληρώσει τις υποχρεώσεις που υπέχει.

Οι ποιοτικοί και ποσοτικοί δείκτες και κριτήρια που επιτρέπουν την αξιολόγηση των αποτελεσμάτων του προγράμματος, θα καθοριστούν σε επίπεδο έργου: τα αποτελέσματα θα γνωστοποιούνται στα μέλη του Διοικητικού Συμβουλίου του Κοινού Κέντρο Ερευνών και θα δημοσιεύονται, εφόσον είναι δυνατόν, σε ετήσια έκθεση.

Εκτός από την ετήσια έκθεση με αποκλειστικό θέμα τον HFR (EUR 18714 EN, 1998), το Κοινό Κέντρο Ερευνών δημοσιεύει κάθε χρόνο «Ετήσια έκθεση», η οποία υποβάλλεται προηγουμένως στο Διοικητικό Συμβούλιο του Κέντρου: η έκθεση για το οικονομικό έτος 1998 φέρει τα στοιχεία αναφοράς COM (1999) 222 τελικό και EUR 18704 EN.

10. ΔΙΟΙΚΗΤΙΚΕΣ ΔΑΠΑΝΕΣ (ΜΕΡΟΣ A ΤΟΥ ΤΜΗΜΑΤΟΣ III ΤΟΥ ΓΕΝΙΚΟΥ ΠΡΟΫΠΟΛΟΓΙΣΜΟΎ)

Άνευ αντικειμένου